વસઈમાં વાસણની ફૅક્ટરી ધરાવતા ૪૦ વર્ષના નરેન્દ્ર ગાલાએ તેમના પુત્ર ક્રિશને કઈ રીતે સંયમનો ભાવ જાગ્યો એ વિશે ‘મિડ-ડે’ને જણાવ્યું હતું કે ‘અમારી સાત પેઢીમાં કોઈએ દીક્ષા લીધી નથી. મારા પિતા દામજી ગાલાના પરિવારમાં અમે ત્રણ ભાઈ અને ચાર બહેનો છીએ. મારી એક દીકરી હસ્તી હાલમાં અભ્યાસ કરી રહી છે. ક્રિશ ૧૦ વર્ષની વયે શહેરની તમામ સ્કૂલોની એક કૉમ્પિટિશનમાં પ્રિન્સનો ખિતાબ જીત્યો હતો. નાનપણથી ધાર્મિક સ્વભાવના ક્રિશે પાલિતાણાની કઠિન ૯૯ યાત્રા ૧૧ વર્ષની વયે કરી હતી. અમારા ગુરુમહારાજ આચાર્ય તીર્થભદ્રસૂરીશ્વરજી કચ્છમાં અમારા વતન ધાણીથર ગામમાં ચાતુર્માસ કરવા આવ્યા ત્યારે ક્રિશ ૧૨ વર્ષનો હતો અને તેણે અઠ્ઠાઈનું તપ કર્યું હતું. એ સમયે તે વંદન કરવા ગયો હતો. સ્વાભાવિક રીતે તેણે ગુરુદેવને પૂછ્યું કે મુંબઈ ક્યારે પધારશો? ગુરુદેવે કહ્યું કે જ્યારે તું દીક્ષા અંગીકાર કરે ત્યારે. ખરેખર ગુરુદેવ માટુંગામાં પધાર્યા ત્યારે ક્રિશ અગિયારમા ધોરણમાં હતો. તે બારમા ધોરણમાં હતો ત્યારે સાંતાકુઝમાં આચાર્ય તીર્થભદ્રસૂરીશ્વરજી મહારાજનો ચાતુર્માસ હતો. એ દરમ્યાન ક્રિશ તેમની નજીક આવ્યો અને ત્યાર બાદ તેણે અભ્યાસ છોડીને છેલ્લાં ત્રણ વર્ષથી ગુરુદેવની સાથે વિહાર કરીને જૈન ધર્મના ૩૦૦૦ જેટલા અઘરા શ્લોકો કંઠસ્થ કર્યા અને દીક્ષા લેવાનું નક્કી થયું.’